
Vizita Suveranului Pontif în România

“România, ţară punte între Orient şi Occident, punct de răscruce între Europa Centrală şi cea Orientală, România – pe care tradiţia o numeşte cu frumosul titlu de “Grădina Maicii Domnului”, vin la tine în numele lui Iisus Christos, Fiul lui Dumnezeu şi al Prea Sfintei Fecioare Maria. În pragul unui nou mileniu, întemeiază-ţi viitorul mai departe pe stânca tare a Evangheliei! Cu ajutorul lui Christos, vei fi protagonista unei noi perioade de entuziasm şi curaj, vei fi naţiune prosperă, pământ roditor de bine, popor solidar şi făcător de pace. Dumnezeu să te ocrotească şi să te binecuvânteze mereu!” 

Papa Ioan Paul al II-lea

 

România va rămâne în istoria creştinismului ca prima ţară cu o populaţie majoritar ortodoxă vizitată de un Suveran Pontif, Papa Ioan Paul al II-lea, după aproape o mie de ani de la ruptura oficială dintre catolici şi ortodocşi, cunoscută sub numele de Marea Schismă din 1054.

Împăratul roman Constantin cel Mare a proclamat, în anul 313 d. Ch., prin Edictul de la Milano ("Edictul de Toleranţă"), liberatea de credinţă şi egalitatea în drepturi pentru creştinii din Imperiu. Fragmentarea Imperiului acestuia, în 395 d. Ch., în două formaţiuni statale, Imperiul Roman de Răsărit, devenit Bizanţ (cu capitala la Constantinopol) şi cel de Apus (cu capitala la Ravenna), a dus la apariţia a două centre creştine majore, care, chiar dacă nu erau concurente, s-au dezvoltat în mod diferit.

În urma unor evoluţii de durată, în care cele două centre creştine au cunoscut transformări majore atât structurale cât şi dogmatice, la 16 iulie 1054 Patriarhul Mihail Kerularios şi Papa Leon al IX-lea s-au excomunicat reciproc, consfinţind astfel separarea bisericii din Constantinopol de cea de la Roma, realitate care devenise efectivă încă din secolul al VIII-lea. Marea Schismă este momentul oficializării rivalităţii celor două mari curente creştine: ortodoxia (învăţătura cea dreaptă) şi catolicismul (universalitatea). 

După aproape un mileniu de separare, în spiritul ecumenismului creştin, Papa Ioan Paul al II-lea, el, a iniţiat un vast proces de reevanghelizare care cuprinde şi Europa. 

Pe plan cultural şi, cu atât mai mult, pe cel religios, există doar o singură Europă, cu o mare şi mirabilă diversitate a formelor de manifestare şi de exprimare. Papa Ioan Paul al II-lea, apreciat drept omul sfârşitului de mileniu, a fost cel ce, mai mult decât oricare personalitate politică sau culturală a veacului, a contribuit la dărâmarea zidului dintre Răsărit şi Apus, la eliberarea popoarelor din Europa Centrală şi de Est. Tot el, sol al păcii şi al dialogului, este cel care, departe de a opune spiritualitatea creştină răsăriteană celei apuseane, face totul pentru ca, între o Europă latină şi o Europă greco-bizantină să se deschidă toate căile de apropiere posibile. 

Mesajul său este limpede: “creştini ai Răsăritului ortodox ca şi ai Apusului catolic trebuie să întâmpinăm uniţi timpurile noi ce s-au deschis în faţa noastră, timpuri ce trebuie să fie cele ale unei Renaşteri creştine, numai dacă vom fi uniţi”. 

În relaţiile Romano-Catolicismului cu Ortodoxia, prezenţa Sanctităţii Sale Papa Ioan Paul al II-lea la Bucureşti marchează modelul unui nou dialog, năzuinţa comună a creştinismului apusean şi a celui răsăritean de a se întâlni şi de a-şi impune împreună valorile în proiectul european al sfârşitului de mileniu. 

Mesajul de pace şi de apropiere al celor două biserici creştine, una a Apusului şi cealaltă a Răsăritului, poate fi considerat ca o prelungire a preocupării lor vizibile şi în plan politic. 

Papa a reamintit suferinţele şi persecuţiile suportate de creştinii din România în timpul regimului comunist, a cărui cădere, în 1989, a permis ţării să se angajeze în construirea unei democraţii noi. 

Prin vizita papală, românii şi biserica lor devin parte a dialogului european. Apropierea şi integrarea României în lumea vestică nu se pot face, însă, doar pe baza unei comunicări parţiale. 

Papa a urat ca, în consolidarea instituţiilor democratice şi în “efortul de reînnoire socială să nu lipsească naţiunii voastre susţinerea politică şi financiară a Uniunii Europene, căreia România îi aparţine prin istorie şi cultură”.

Urmându-şi crezul lor apostolic de misionari ai păcii şi dialogului, Papa Ioan Paul al II-lea împreună cu Patriarhul Teoctist au făcut, într-o deplină şi covârşitoare fraternitate spirituală, un apel către toate părţile implicate în conflictul din Iugoslavia să depună armele şi să reînceapă negocierile pentru pace.

Vizita Papei Ioan Paul al II-lea în România a avut un ecou uriaş în mass-media internaţională, fiind considerată "un eveniment al secolului şi al mileniului”.

 

 

Evoluţia evenimentelor din Kosovo

Javier Solana a declarat pe 12 mai că “Nici una dintre condiţiile NATO nu este negociabilă”. De asemenea, a subliniat că “Strategia noastră a fost şi rămâne distrugerea infrastructurii care îl ajută pe Miloşevici să controleze maşina de război cu ajutorul căreia îndeplineşte epurarea etnică”.

În legătură cu soarta regiunii, Solana a precizat: “Iniţiativa NATO în Europa de Sud-Est se înscrie în angajamentul Alianţei pe termen lung în regiune. Acesta este un element pentru determinarea internaţională în a crea stabilitate pe termen lung în Balcani. Trebuie să dăm popoarelor din regiune speranţa pentru un viitor mai luminos.”

Aceste declaraţii se coroborează cu celelalte, de la Casa Albă şi din capitalele europene, care reafirmă hotărârea NATO de a acţiona până la capăt în Kosovo, în ciuda gravului incident pentrecut pe 7 mai, când trei rachete NATO au lovit ambasada Republicii Populare Chineze de la Belgrad, provocând protestele vehemente ale Rusiei şi Chinei şi condamnarea loviturilor aeriene ale NATO. Ataşatul de presă al Chinei la Bucureşti, domnul Su Yanwen, a declarat : “Lupul este rău, dar lupul învelit în piele de oaie este şi mai rău şi periculos”. Iniţial, China a anunţat că va bloca în Consiliul de Securitate procesul de pace în Kosovo şi a cerut să i se prezinte scuze oficiale din partea liderilor NATO, pentru ca, ulterior, în urma faptului că nu a obţinut în Consiliul de Securitate condamnarea acţiunii NATO asupra Ambasadei sale din Belgrad şi a scuzelor primite, să-şi modereze tonul revenind asupra hotărârii luate.

Vineri, 14 mai a.c., într-o convorbire telefonică de 30 minute, preşedintele Bill Clinton a cerut, personal, scuze preşedintelui chinez, Jiang Zemin. Preşedintele Chinei i-a comunicat omologului său american că bombardarea ambasadei ţarii sale a fost “un incident care a şocat întreaga lume” şi “a rănit la maximum sentimentele poporului chinez”. De asemenea, el a adăugat: “Sper că guvernul american îşi dă seama de gravitatea incidentului, care a provocat daune relaţiilor chino-americane”. Pe de altă parte, China a obţinut din partea Consiliului de Securitate o rezoluţie prin care acesta îşi exprimă “consternarea” faţa de bombardarea ambasadei chineze din Belgrad de către aviaţia NATO.

În ultimele zile bombardamentele NATO asupra Serbiei au avut o amploare fără precedent, deşi Slobodan Miloşevici a declarat că îşi va retrage unilateral o parte din forţele armate staţionate în Kosovo. Occidentalii nu au luat în considerare aceste declaraţii, atâta timp cât nu există dovezi care să confirme anunţul Belgradului. Ministrul german al apărării, Rudolf Scharping, a considerat că este vorba doar de “manevre de propagandă”. Moscova, în schimb, prin vocea purtătorului de cuvânt al Ministerului de Externe, a considerat retragerea unor trupe din Kosovo ca “un pas mare într-o direcţie bună”. Deşi d-na. Albright a declarat că “jumătăţile de măsură” nu sunt suficiente pentru oprirea bombardamentelor, purtătorul de cuvânt al ONU, Fred Echard, a apreciat retragerea parţială a trupelor sârbe din Kosovo, “în cazul în care se confirmă”, drept “o evoluţie pozitivă”.

Într-un interviu acordat agenţiei UPI şi cotidianului Washington Post, Slobodan Miloşevici a declarat: “Iugoslavia nu este singurul stat din lume în care există probleme cu minorităţile etnice. Cel puţin în alte 100 de state din lume există mişcări separatiste ale grupărilor etnice….În lume există mai mult de 4000 de grupări etnice, în numai 185 de state membre ale Naţiunilor Unite. Numai în Iugoslavia avem 26 astfel de grupuri etnice şi fiecare dintre aceste minorităţi ar putea să provoace tulburări în ţară.” “Statele mixte din punct de vedere etnic converg către ideea de globalitate, noţiunea noului <stat planetar>”.

Cu privire la atrocităţile comise de trupele sârbeşti în fostele state iugoslave şi mai ales în Kosovo, Miloşevici a afirmat că “s-au întâmplat şi lucruri rele, dar au fost provocate de ambele părţi, aşa cum s-a întâmplat şi în cursul războiului din Vietnam, şi, de fapt, în oricare alt război.” El a continuat: “N-am crezut niciodată că ne vom putea împotrivi trupelor NATO”, însă “voi nu sunteţi gata să sacrificaţi vieţi pentru a ne face pe noi să ne predăm” şi “începe să se întrevadă ziua în care naţiunile mai puţin tehnologizate vor reuşi să-şi ia revanşa…chiar şi America poate fi atinsă şi din această parte a lumii”.

La întrebarea referitoare la forţa multinaţională de menţinere a păcii, Slobodan Miloşevici a răspuns astfel: “Nu-mi place deloc cuvântul <forţă>…este binevenită o misiune a Naţiunilor Unite, care, tocmai, să nu implice nici un fel de forţă”. Concluzia interviului a fost că “Singura alegere care ne rămâne este să nu renunţăm. Noi, sârbii, suntem toţi ca unul, iar moartea, pentru noi, este o mândrie naţională”.

Dna. Albright, secretar de stat al SUA şi dl. Robin Cook, ministru de externe al Marii Britanii, au publicat un articol comun în ziarul Washington Post, în care declară fără echivoc: “Suntem decişi să continuăm această campanie”, deşi recunosc că “probabil s-au înregistrat sute de victime inocente”. Pe de altă parte, Pentagonul se arată reticent în a permite utilizarea elicopterelor Apache, fapt care ar conduce la pierderi inevitabile în rândul piloţilor americani şi ar determina o eventuală extindere a războiului, prin atacarea teritoriului albanez de către forţele sârbe.

În ciuda declaraţiilor belicoase de ambele părţi, în aceste zile se duce o intensă campanie diplomatică pentru rezolvarea negociată a crizei din Kosovo. Preşedintele Finlandei, Martti Athisaari, care va asigura preşedinţia UE de la 1 iulie a.c., este desemnat mediator din partea Occidentului. El a discutat deja, în această calitate, cu preşedintele Franţei, Jacques Chirac, cu emisarul rus, Victor Cernomîrdin, cu adjunctul secretarului de stat al SUA, Strobe Talbott (perceput ca fiind mult mai moderat decât dna. Albright) şi cu secretarul General ONU, Kofi Annan. De asemenea, cancelarul german, Gerhardt Schroeder, s-a aflat pe data de 17 mai la Helsinki. Eforturile Germaniei pentru pace s-au intentificat. 

La recenta reuniune a Partidului Ecologist din Germania s-a primit un apel semnat de 130 de evrei americani, personalităţi ale vieţii publice din SUA, care au cerut încetarea imediată a bombardamentelor asupra Iugoslaviei. Apelul precizează: “Nu credem că războiul guvernului noastru împotriva Iugoslaviei este motivat de îngrijorări umanitare. 

Acest lucru este evidenţiat de refuzul lor de a transporta pe calea aerului alimente şi apă refugiaţilor disperaţi din Kosovo, precum şi de sumele ridicole alocate pentru uşurarea situaţiei refugiaţilor în comparaţie cu miliardele de dolari cheltuite pentru bombardamente.” Apelul trage următoarea concluzie: “această intervenţie are legătură cu puterea”.

 

Rusia

Demiterea guvernului Primakov. Respingerea de către Duma de Stat a începerii procedurii de demitere a preşedintelui Boris Elţîn

Demiterea lui Primakov este pusă de mulţi analişti pe seama nemulţumirii preşedintelui Elţîn cu privire la poziţia politică a fostului prim-ministru rus. Astfel, sunt enumerate "defectele" lui Primakov:

· Popularitate prea mare;

· Independenţă sporită, care îl făcea puţin controlabil de către preşedinte;

· Relaţii proaste cu anturajul lui Elţîn - atacul asupra oligarhilor Boris Berezovski şi Alexander Smolenski - care l-au sprijinit pe Elţîn în campania electorală;

· Relaţii prea bune cu Duma dominată de comunişti.

De asemenea, unii analişti consideră că pur şi simplu a fost o gafă sau un calcul greşit al preşedintelui Elţîn.

Fără a neglija cu desăvârşire aceste presupuneri, considerăm că sunt mai puţin credibile din mai multe motive:

· Preşedintele Elţîn nu deţine decât formal puterea, în realitate nu este decât o marionetă a unor forţe aflate în culise şi care-l manevrează în raport cu interese conjuncturale. Elţîn personal nu este capabil să producă politici coerente şi ultimele apariţii confirmă confuzia mentală a preşedintelui rus care, nu mai demult decât zilele anterioare, a rostit câteva cuvinte fără noimă într-o apariţie publică;

· Forţele influente care stau în spatele lui Elţîn aparţin în general taberei pro-occidentale, adeptă a mondializării în termenii parametrilor americani - piaţa complet liberă, redistribuţia de putere de la state către actori nestatali, în principal marile corporaţii multinaţionale, cu SUA putere militară şi politică dominantă, garantând noile reguli ale jocului. Deşi minoritare şi acţionând într-un mediu ostil, determinat atât de opinia publicului larg, cât şi a altor elite ruse, aceste forţe deţin puterea reală la Kremlin.

· Primakov este personajul cel mai bine deghizat din vârfurile puterii ruse. Descris ca un fost KGB-ist conservator, naţionalist, prieten cu arabii (inclusiv cu Saddam Hussein), apropiat comuniştilor, Primakov este în realitate una dintre figurile cheie ale taberei pro-occidentale din Rusia (este de altfel foarte apreciat în cercurile politice occidentale, în special cele americane, bun prieten cu Albright)

Pasul recent făcut de Elţîn este sub controlul şi la sugestia taberei pro-occidentale, care urmăreşte păstrarea intactă a şanselor lui Primakov pentru viitoarele alegeri prezidenţiale. 

În viitorul apropiat este prevăzut un nou puseu reformator care se va focaliza asupra accesului capitalului străin la sistemul bancar şi resursele naturale şi energetice.

Erau posibile două variante:

· Renunţarea, deocamdată, la noul impuls reformator şi amânarea lui după alegeri;

· Realizarea reformei cu Primakov prim-ministru, dar cu riscul sacrificării şanselor lui la alegeri.

Nici una dintre aceste variante nu convenea taberei pro-occidentale. De aceea s-a luat, probabil, decizia retragerii lui Primakov pentru păstrarea lui în bună formă pentru cursa prezidenţială din anul 2000. În plus, "cearta" cu Elţîn, care are numai 2% sprijin popular, conform ultimelor sondaje, nu poate decât să determine o creştere a popularităţii lui Primakov.

Votul din Dumă privind începerea procedurii de demitere a lui Elţîn a eşuat cu puţin - cel mai bun scor l-a obţinut acuzaţia privind războiul din Cecenia, care a fost votată de 283 de deputaţi, la numai 17 voturi de pragul de 300 (două treimi) necesar. Au mai fost alte 4 acuzaţii – desfiinţarea URSS, atacul armat împotiva parlamentului în 1993, genocidul împotriva poporului rus, distrugerea forţelor armate – care au obţinut peste 200 de voturi, dar sub scorul obţinut de acuzaţia pentru declanşarea războiului împotriva Ceceniei.

Jirinovski şi-a făcut şi de data aceasta datoria, votând contra şi salvându-l pe preşedinte într-un moment dificil. Jirinovski este tot o creaţie a anturajului lui Elţîn, care i-a repartizat, încă din 1993, rolul ultranaţionalistului, pentru a atrage voturile nemulţumiţilor şi pentru a funcţiona ca o supapă de siguranţă pentru presiunea populară.

Miza confirmării de către Dumă a lui Stepaşin - primul ministru desemnat de Elţîn - un aliat de nădejde al acestuia, este mai mică în acest moment decât ar părea la prima vedere. Votul din Dumă, prin care s-a respins începerea procedurii de demitere a preşedintelui, a eliberat "blocajul constituţional" ( Elţîn, în cazul inceperii procedurii de demitere n-ar mai fi putut să dizolve Duma)

Acum, Elţîn poate dizolva Duma, în cazul în care aceasta respinge de trei ori candidatura lui Stepaşin. Este puţin probabil ca Duma să se opună numirii noului prim ministru, la numai jumătate de an până la alegerile legislative. 

Potrivit unor analişti de la Moscova, cum s-a dovedit de mai multe ori până acum, cumpărarea voturilor în Dumă este un lucru deja familiar.

 

Cea de-a zecea sesiune a Comitetului de Miniştri al Consiliului Europei

· Conflictul din provincia sârbă Kosovo şi speranţa unei soluţionări politice a acestuia au fost temele dominante abordate vineri, 7 mai, în cadrul celei de-a zecea sesiuni a Comitetului de Miniştri, desfăşurată la Budapesta, în prezenţa diplomaţiilor celor 41 de state membre ale Consiliului Europei sau a reprezentanţilor acestora.

· Comitetul de Miniştri al Consiliului Europei a dat publicităţii “Programul pentru stabilitatea Europei de Sud-Est”, precum şi o Declaraţie privind criza din Kosovo.

· Totodată, Comitetul de Miniştri a decis crearea postului de comisar european pentru drepturile omului, care va avea un rol preventiv şi nejudiciar şi care ar urma să-şi intre în atribuţii în anul 2000.

· Miniştrii afacerilor externe sau reprezentanţi ai acestora din ţările membre ale Consiliului Europei au semnat sau ratificat la Budapesta peste treizeci de convenţii şi tratate europene, cu ocazia sesiunii Comisiei ministeriale.

· România a depus instrumentul de ratificare a Cartei Social Europene. Acesta este, alături de Convenţia Europeană a Drepturilor Omului şi Convenţia Cadru privind Protecţia Minorităţilor Naţionale, cel de-al treilea instrument juridic de mare importanţă pe care ţara noastră îl ratifică de când a devenit membră a Consiliului Europei.

· Franţa a semnat “Carta Europeană a Limbilor Regionale sau Minoritare”, adoptată la Strasbourg la 2 octombrie 1992, însoţind acest moment de o declaraţie dată în perspectiva ratificării Cartei de către parlamentul francez.

· Este reiterată încă o dată ideea că, în administraţia publică şi în serviciile publice, persoanele de drept public şi privat sunt obligate să folosească doar limba franceză. La fel şi în justiţie, declaraţia care stipulează că, deşi unele texte juridice pot fi traduse şi aduse la cunoştinţă în limbile minoritare sau regionale, acest lucru nu presupune folosirea altei limbi decât cea oficială. Există şi o altă interpretare a dispoziţiilor referitoare la învăţământul minoritar. Astfel, învăţarea sau studierea limbilor minoritare sau regionale are caracter facultativ, la fel ca şi studierea istoriei şi a culturii şi nu poate duce la sustragerea elevilor de la cerinţele învăţământului public. (vezi anexa)

 

UEO- Consiliul Ministerial al Uniunii Europei Occidentale

Pe 10-11 mai a.c. s-au desfăşurat la Bremen lucrările Consiliului Ministerial al Uniunii Europei Occidentale (UEO) organizat de preşedinţia germană a Uniunii Europene.

Lucrările Consiliului Ministerial al UEO s-au desfăşurat la nivel de miniştri de externe şi ai apărării din cele 28 de state care fac parte, cu statut divers, din organizaţie.

Principala temă de discuţii a constituit-o analiza consecinţelor crizei din provincia sârbă Kosovo. A fost abordată, de asemenea, intrarea în vigoare a Tratatului de la Amsterdam - care va marca şi începuturile unei noi etape în raporturile dintre UEO şi UE. Participanţii au examinat şi procesul de cristalizare a Identităţii Europene de Securitate şi Apărare, urmând să adopte unele decizii privind Elementul Multinaţional Consultativ (MAPE) de poliţie din Albania.

Miniştrii apărării din cele 21 de ţări europene participante la reuniunea de la Bremen au mai discutat şi despre posibilitatea stabilirii unui "plan de convergenţă", în scopul creşterii capacităţii militare comune.

Întruniţi în cadrul unei reuniuni neoficiale, înaintea unei sesiuni semestriale a Uniunii Europei Occidentale (UEO), miniştrii respectivi au discutat despre stabilirea unor criterii de convergenţă în materie de apărare, cum s-a procedat în domeniul economic pentru euro.

Ideea stabilirii unui "plan de convergenţă" în materie de apărare a fost lansat pentru prima dată în 1998 de Marea Britanie.

Conform NATO, diferenţa dintre SUA şi Europa în materie de apărare continuă să crească. Bugetele pentru cercetare şi dezvoltare alocate apărării de către SUA sunt de 36 de miliarde dolari pe an, în timp ce ansamblul celorlalţi 18 aliaţi ai NATO consacră anual 10 miliarde de dolari, fără a exista între ei vreo coordonare.

Consiliul de miniştri ai Uniunii Europene a adoptat luni, 10 mai, la Bruxelles, acordurile privind o cooperare mai strânsă între UE şi Uniunea Europei Occidentale (UEO), în vederea unei identităţi europene de securitate şi apărare.

Acestă formalitate a fost prevăzută într-un protocol al Tratatului european de la Amsterdam, intrat în vigoare deja. Acordurile permit o integrare progresivă a UEO în UE, care ar căpăta, în paralel, competenţe în domeniul apărării. Ele prevăd coordonarea procesului de consultare şi de luare a deciziilor UE-UEO, mai ales în situaţiile de criză, şi ţinerea de reuniuni comune ale organelor competente ale acestora.

Se prevede de asemenea o strânsă colaborare a activităţilor celor două secretariate generale şi posibilitatea, pentru organele competente ale UE, de a recurge la resursele celor ale UEO. Cele două organizaţii pot coopera în domeniul armamentului.

Nato a aprobat deja perspectiva unei integrări la termen a UEO în UE. Summit-ul UE din 2-3 iunie de la Köln urmează să afirme oficial acordul tuturor membrilor Uniunii pentru integrarea UEO, şi să stabilească, probabil, un calendar.

Integrarea UEO în UE va fi "un proces îndelungat întrucât problemele de reglemetat sunt numeroase şi complexe", a opinat ministrul belgian al Afacerilor Externe, Erik Derycke. Două obstacole majore trebuie surmontate: găsirea unei voinţe comune, care a lipsit atât de mult UEO şi raţionalizarea eforturilor militare dispersate.

Unii europeni, precum ministrul german al Apărării, Rudolf Scharping, doresc să acţioneze rapid pentru a dota UE cu o capacitate de apărare. El a spus că acest proces trebuie încheiat la sfârşitul anului 2000.

Alte ţări europene, precum Franţa şi Belgia, vor să facă totul pe îndelete. Analiştii au observat că este necesar cel puţin un an pentru redactarea unui tratat care va trebui apoi să fie ratificat.

 

UE - Reuniunea miniştrilor finanţelor din ţările membre

Miniştrii finanţelor din ţările membre ale Uniunii Europene s-au reunit luni, 10 mai, la Bruxelles, pentru a evalua în principal consecinţele conflictului din provincia sârbă Kosovo asupra perspectivelor creşterii economice şi asupra bugetului european. 

Referitor la viitorul regiunii balcanice, dl. Rato, ministrul spaniol al finanţelor, a subliniat necesitatea "prevederii de noi scheme de cooperare cu diverse ţări" şi de coordonare a eforturilor UE cu cele ale ţărilor membre ale Băncii Mondiale.

În cursul acestei reuniuni, comisarul european însărcinat cu problemele monetare dl. Yves-Thibault de Silguy, a prezentat un studiu privind consecinţele crizei din provincia sârbă Kosovo pentru ţările vecine Iugoslaviei.

Un alt subiect abordat a fost pactul european de creştere economică şi de creare de noi locuri de muncă în UE.

Ministrul belgian de finanţe, dl. Jean-Jacques Viseur, a spus că UE a lăsat în urmă punctul minim de creştere şi că miniştrii trebuie să se concentreze asupra a ceea ce occidentalii trebuie să cheltuiască pentru a reconstrui Balcanii şi a "antrena ţările din regiune spre democraţie”. “Balcanii sunt marginali pentru noi când este vorba de creştere economică. Toate semnele arată că punctul de jos a fost depăşit şi că al doilea semestru al acestui an va fi unul în care creşterea se va accelera", a mai spus dl. Viseur. "Dar dacă vorbim despre un Plan Marshall pentru Balcani, costul va trebui să fie semnificativ" a adăugat el. Totuşi, ministrul belgian a exclus admiterea României şi Bulgariei la negocieri pentru o aderare rapidă în UE.

Reconstrucţia Balcanilor este un test "de anvergură" pentru Uniunea Europeană (UE), care trebuie "să vorbească într-un singur glas" şi "să joace un rol politic" în căutarea unei soluţii la conflictul din Kosovo, a considerat comisarul european Yves Thibault de Silguy. Potrivit comisarului, "una din marile provocări" pentru noua Comisie Europeană, prezidată de italianul Romano Prodi, "este de a afirma existenţa Europei pe scena internaţională, fie că este vorba de domeniul economic şi financiar cu euro, fie că este vorba de creşterea puterii politicii sale externe şi de securitate comună".

În ce priveşte ajutorul pentru reconstrucţia Balcanilor, comisarul consideră că, pentru ţările pe cale de aderare la UE, precum România şi Bulgaria, prioritatea este un "ajutor macrofinanciar". Pentru Fosta Republică Iugoslavă a Macedoniei (FYROM) şi Albania, prioritar este ajutorul umanitar şi UE a furnizat deja, de la începutul anului, 300 milioane de euro, a precizeazat el.

Comisia reflectează între altele la posibilitatea "de a aprofunda relaţiile economice şi politice" ale acestor ţări cu UE, şi anume în cadrul unor "acorduri de stabilizare şi de asociere", şi găseşte interesantă ideea unui "pact de stabilitate în Balcani" lansată de ministrul german de externe, Josca Fischer.

S-au adoptat oficial luni, 10 mai a.c., noi sancţiuni politice şi economice împotriva regimului de la Belgrad, interzicându-se în special acordarea de vize preşedintelui iugoslav, Slobodan Miloşevici, familiei sale, miniştrilor şi înalţilor responsabili iugoslavi - în total 300 de persoane. S-a extins dispoziţia de îngheţare a bunurilor statului iugoslav în străinătate pentru persoanele fizice asociate preşedintelui Miloşevici şi întreprinderile controlate de stat care acţionează în contul RF Iugoslavia şi Serbiei. 

În plus, interdicţiile privind creditele la export sunt extinse şi în domeniul privat, responsabilii europeni interzicând totodată orice proiecte de investiţii europene în Iugoslavia şi furnizarea de bunuri sau servicii legate de represiunea internă. A fost, de asemenea, confirmată interzicerea totală a zborurilor comerciale sau particulare între UE şi RF Iugoslavia. Toate aceste sancţiuni vor intra în vigoare în următoarele zile, după publicarea lor în Jurnalul Oficial al UE.

 

Reuniunea la nivel înalt a ţărilor din Europa centrală, Lvov 14-15 mai 1999

La reuniune au fost reprezentate Austria, Bulgaria, Cehia, Germania, Polonia, România, Slovenia, Ucraina şi Ungaria.

Tema principală a summit-ului a fost: "Dimensiunea umană a integrării regionale şi europene".

Alături de chestiunea integrării europene şi cooperării regionale, în cadrul summit-ului au fost abordate pe larg problemele legate de criza din Balcani şi consecinţele acesteia pentru statele din zonă. 

Şefii de stat au semnat cu această ocazie o declaraţie comună privind evenimentele din Iugoslavia şi din Balcani.

Preşedinţii celor nouă ţări central şi est-europene s-au pronunţat în favoarea organizării unei conferinţe la nivel înalt pentru Europa de sud-est, care să adopte un plan pentru stabilizarea întregii regiuni pe calea reconstrucţiei, integrării economice europene şi democratizării. 

Declaraţia sprijină, de asemenea, decizia adoptată la întâlnirea de la Bonn a celor opt miniştri de externe G-8. (Textul complet al declaraţiei se găseşte în Anexe)

Prin preşedintele său, Emil Constantinescu, România şi-a dat acordul pentru construirea unui pod dunărean la Vidin-Calafat. Purtătorul de cuvânt al preşedinţiei bulgare a anunţat că România şi-a reconsiderat poziţia, în lumina ultimelor evenimente din Iugoslavia vecină.

Un al doilea pod dunărean la Vidin-Calafat se va înscrie în eforturile de reconstrucţie a zonei, a declarat preşedintele Bulgariei, Petăr Stoianov, exprimând convingerea că după încheierea conflictului vor putea fi lansate şi alte proiecte regionale de infrastructură.

 

Trilaterala Bulgaria-Grecia-România

Miniştrii afacerilor externe din Bulgaria, Grecia şi România s-au întâlnit vineri, 14 mai, şi sâmbătă, 15 mai, la Sofia, unde au discutat probleme de maximă actualitate aflate pe masa de lucru a celor trei. şinând seama de conjunctura actuală privind criza iugoslavă, cei trei miniştri s-au declarat în favoarea menţinerii în forma actuală a frontierelor din regiunea balcanică.

În declaraţia adoptată la această întrevedere, Nadejda Mihailova, Iorgos Papandreou şi Andrei Pleşu s-au pronunţat în favoarea unei “autogestionări substanţiale a provinciei Kosovo, ţinând cont de suveranitatea şi integritatea teritorială a Iugoslaviei şi a tuturor celorlalte ţări din regiune”.

În cadrul conferinţei de presă ce a avut loc după întrevedere, ministrul de externe al Greciei, dl. Iorgos Papandreou a precizat: “Nu acceptăm nici o formă de purificare etnică, dar dorim o societate multiculturală, fără schimbarea frontierelor din această regiune”.

Cei trei miniştri au susţinut planul G-8 pentru o soluţionare politică a crizei din Kosovo. Miniştrii s-au pronunţat pentru un schimb de vederi permanent pe tema minorităţilor etnice din regiune, “pentru a rezolva o astfel de problemă înainte ca ea să devină dramatică”. 

Cei trei miniştri au mai declarat că doresc ca Pactul de Stabilitate în Balcani, propus de Uniunea Europeană să ţină cont de nevoile specifice ale fiecărei ţări. Cei trei s-au pronunţat pentru o reducere şi o reeşalonare a datoriei externe a ţărilor respective, în conformitate cu pierderile suferite, încurajând investiţiile din regiune, în special în domeniul infrastructurii. 

Bulgaria şi România au obţinut susţinerea din partea Greciei pentru cererea lor de a începe negocierile în vederea aderării la Uniunea Europeană, înaintea încheierii anului 1999. Sofia şi Bucureştiul au insistat din nou pentru liberalizarea regimului vizelor pe care cetăţenii lor sunt obligaţi să le solicite pentru a avea acces în ţările Uniunii Europene.

 

Alegeri parlamentare în Scoţia şi Ţara Galilor

După aproape trei secole, respectiv după anexarea sa de către Anglia în 17o7, Scoţia are din nou un Parlament Naţional.

Lupta scoţienilor, ca şi a galezilor, pentru autoadministrare şi chiar independenţă deplină se bazează pe diferenţele, atât etnice, lingvistice şi culturale, cât şi economice, dintre aceste “ţări” şi Anglia propriu-zisă. Dialectele scoţian şi velş se revendică de la vechea populaţie britonă, celtică, existentă în insulă înainte ca aceasta să fie cucerită de saxoni, vikingi şi, mai apoi, francezi – populaţii ce au avut o contribuţie hotărâtoare la formarea poporului şi limbii engleze. Scoţienii şi galezii se simt ofensaţi prin asimilarea tuturor sub titulatura de “britanici” şi doresc să-şi păstreze specificul aparte.

Încă de la sfârşitul secolului trecut, laburiştii au susţinut acordarea unei mai mari autonomii Scoţiei şi şării Galilor, în cadrul campaniei electorale din 1888, dar propunerile lor nu au fost luate în consideratie de Parlamentul britanic de la Westminster. Trebuie subliniat faptul că Partidul Laburist a avut de la început o puternică bază electorală în aceste două ţinuturi, datorită existenţei unei puternice mase muncitoare şi miniere şi a diferenţelor de nivel de trai, care s-au manifestat între ele şi zonele “metropolitane”.

În 1947, unul dintre fondatorii Partidului Naţional Scoţian, John MacCormick, a organizat o Convenţie formată din delegaţii sindicatelor, consilierilor orăşeneşti, ai bisericii şi altor instituţii. Aceasta a publicat un document, Acordul din 1950, prin care se solicita crearea unui parlament scoţian unicameral, care a fost semnat de 2 milioane de scoţieni. Cu toate acestea, Acordul din 1950 nu a avut nici o urmare, fiind ridiculizat de administraţia centrală laburistă. 

În anii 1970 Acordul a fost din nou ignorat, cu toate încercările partidei scoţiene de a-l repune pe tapet pentru a realiza votarea unei noi legi asupra Scoţiei. 

În iulie 1988 s-a format un grup, din membri ai partidelor din Scoţia pentru a impune realizarea unui parlament naţional. Aceştia au lansat o “Declaraţie a Drepturilor” despre care s-a afirmat că reprezintă cel mai important document britanic al secolului.

Pe 30 martie 1989 s-a format o nouă Convenţie Constituţională scoţiană. Partidul Conservator condus de dna. Thathcer nu a luat în considerare această Convenţie. În 1997 primul-ministru laburist, Tony Blair, a refuzat să semneze Declaraţia Drepturilor, situându-se pe linia altor laburişti marcanţi, membri ai parlamentului britanic şi care au refuzat recunoaşterea voinţei populaţiei scoţiene. El a declarat: “Suveranitatea îmi aparţine mie, în calitate de parlamentar britanic, şi aşa va rămâne”.

Datorită presiunilor şi poziţiei radicale de clamare a independenţei depline a Partidului Naţional Scoţian, care apărea ca favorit în sondajele de opinie pentru alegerile din 1999, Partidul Laburist a fost nevoit să-şi nuanţeze poziţia, alegând răul cel mai mic, respectiv susţinerea înfiinţării unui Parlament Scoţian, dar cu puteri limitate. În aceste condiţii, Partidul Naţional Scoţian s-a retras din Convenţie deoarece, în opinia sa, acordarea prerogativelor limitate nu ar fi făcut decât să întărească Uniunea britanică.

Recomandările Convenţiei Constituţionale au fost votate pe 30 noiembrie 1995, iar în iulie 1997 a fost dată publicităţii o Cartă Albă Guvernamentală în urma căreia s-a organizat un referendum (septembrie 1997) şi apoi a urmat proiectul de lege din decembrie 1997. În urma unor amendamente şi dezbateri, atât în Camera Comunelor cât şi în Camera Lorzilor, a fost votată Legea Scoţiei care prevedea ca alegerile pentru Parlamentul Scoţian, ca şi pentru cel galez, să aibă loc în mai 1990. De asemenea, aceasta este o lege care conferă suveranitate şi puteri limitate parlamentelor celor două “ţări” în cadrul Uniunii britanice, astfel încât Cartea Albă pe baza căreia s-a ajuns la acest rezultat a fost denumită şi Cartea Albă Derogatorie.

Parlamentele locale au puteri de legiferare în următoarele domenii: sănătate, educaţie, guvernare locală, activităţi sociale şi cu privire la locuinţe, dezvoltare economică şi transport, legislaţie locală, inclusiv civilă şi penală, reglementarea regimului penitenciarelor şi al forţelor de poliţie, politici de mediu, agricultură, pescuit şi forestiere, politici în domeniul sportului şi artelor, ca şi în domeniul cercetării şi statisticii.

Parlamentul de la Westminster îşi rezervă dreptul de a legifera în următoarele domenii: raporturi având caracter constituţional, politica externă a Marii Britanii, inclusiv relaţiile cu Europa, apărarea şi securitatea naţională, sistemul monetar, fiscal şi economic, pieţele comune pentru bunurile şi serviciile britanice, legislaţia muncii şi de protecţie socială, ca şi o parte importantă a reglementărilor din domeniul transporturilor în ce priveşte securitatea acestora. Scoţia şi şara Galilor vor continua să rămână părţi ale Marii Britanii, iar regina va fi şef al statului Regatul Unit. Parlamentul britanic rămâne suveran deplin. Numărul membrilor scoţieni şi galezi ai acestui parlament se va diminua, dar va continua să existe câte un secretar de stat care să reprezinte interesele Scoţiei şi şării Galilor în cadrul Guvernului britanic. 

Miercuri, 6 mai 1999 au avut loc alegeri parlamentare în Scoţia. Tot în aceeaşi zi au avut loc şi alegerile locale în 32 circumscripţii continentale şi insulare.

Parlamentul Scoţian are 129 membri aleşi printr-un sistem combinat, respectiv prin metoda majorităţii simple a alegătorilor dintr-o circumscripţie, pentru 73 deputati, unul pentru fiecare circumscripţie, pentru Parlamentul central, şi prin metoda reprezentării proporţionale, respectiv sistemul numărului adiţional, pentru 56 membri şi 7 membri corespunzători fiecărei regiuni. Aceste regiuni sunt stabilite pe baza celor 8 regiuni considerate circumscripţii pentru Parlamentul European (şi care vor dispărea în cursul anului 1999, când Scoţia va deveni o singură circumscripţie cu 8 membri).

Deşi sondajele de opinie au indicat, în urmă cu un an, preferinţa accentuată a electoratului faţă de Partidul Naţional Scoţian, rezultatul alegerilor a marcat victoria laburiştilor, care au câştigat 53 dintre cele 73 locuri, în urma sistemului majorităţii simple. Liberal-Democraţii au câştigat 12 locuri, iar Partidul Naţional doar 7 locuri. Partidul Conservator nu a obţinut nici un mandat în urma aplicării acestui sistem de votare. Pe de altă parte, la aplicarea sistemului de votare proporţional, Partidul National a câştigat 28 din cele 56 locuri. Conservatorii au obţinut 18 mandate, Liberal-Democraţii 5, iar laburiştii doar 3. Partidul Socialist a obţinut un mandat ca şi Partidul Verzilor.

Partidul Laburist a avut o campanie electorală moderată, insistând asupra micşorării taxelor. Aceasta s-a bazat şi pe predicţiile economice, care au înregistrat o creştere economică mai redusă în Scoţia şi şara Galilor faţă de restul ţării.

De asemenea, o altă cauză a diminuării audienţei Partidului Naţional a fost condamnarea bombardamentelor NATO asupra Iugoslaviei, în condiţiile în care populaţia britanică, în majoritatea sa, are o opinie contrară datorită prezentării obsedante, la BBC şi în alte medii britanice, a imaginilor cu gropile comune din Kosovo şi alte simboluri ale epurării etnice atribuite regimului sârb. 

Laburişii au învins astfel, fără însă a avea o majoritate absolută. 

Tabloul rezultatelor se prezintă astfel:

Laburişti
- 56 (53 +3)

P.N.S.

- 32 (28 + 7)

Conserv.
- 18 (0 + 18)

Lib.Demo.
- 17 (12 + 5)

Socialişti 
- l (o + 1)

Verzi, etc. 
- 2 (1 + 1)

În aceeaşi zi au avut loc alegeri pentru Adunarea Naţională a şării Galilor.

Sistemul electoral velş conţine atât un element de reprezentare proporţională, cât şi preluarea elementelor sistemului electoral tradiţional britanic.

Începând cu secolul XV şi până în 1960, şara Galilor a fost considerată parte integrantă a Marii Britanii, deşi încă din secolul XIII această regiune încearcă să se autoguverneze. 

Ziua de 6 mai a fost considerată a avea importanţa unui “cutremur de pământ”, întrucât sondajele de opinie indicau că 47% dintre cetăţenii britanici consideră instituirea Adunărilor Naţionale proprii ale Scoţiei şi şării Galilor drept un pas ce va duce la dezmembrarea ca stat a Marii Britanii.

Deşi la alegeri s-au prezentat doar 46% dintre cetăţenii velşi cu drept de vot, Partidul Laburist a obţinut şi aici victoria parţială câştigând 28 locuri din numărul total de 60, respectiv trei sferturi din numărul cerut de o majoritate absolută. 

Naţionaliştii galezi au obţinut cel mai bun scor din toate timpurile, situându-se pe locul 2 cu 17 mandate, Conservatorii au obţinut 9 locuri iar Liberal Democraţii se bucură de 7 locuri de deputaţi.

 

Rezoluţie în favoarea lui Ilie Ilaşcu

Conferinţa Mondială a Consiliului General al Asociaţiei Internaţionale a Juriştilor Democraţi de la Bruxelles a adoptat o rezoluţie prin care se solicită eliberarea neîntârziată a lui Ilie Ilaşcu, la propunerea domnului Gavril Iosif Chiuzbaian, preşedintele Uniunii Juriştilor din România. De asemenea, conferinţa mondială de la Bruxelles s-a consacrat analizării noilor tendinţe din dreptul internaţional în contextul evenimentelor din Kosovo. 

Participanţii, personalităţi juridice de marcă din întreaga lume, inclusiv din ţările NATO, au semnat o rezoluţie prin care au cerut încetarea imediată a operaţiunilor militare şi soluţionarea crizei pe calea negocierilor prin intermediul ONU.

 

Anexe

Textul acordului convenit la reuniunea ministerială a G-8

Textul, referitor la Kosovo, asupra căruia au căzut de acord miniştrii de externe ai ţărilor membre ale G-8 la Bonn:

"Urmatoarele principii generale trebuie să fie adoptate şi puse în practică pentru rezovarea crizei din Kosovo:

· Încetarea imediată şi verificabilă a violenţei şi represiunii în Kosovo;

· Retragerea din Kosovo a forţelor militare, de poliţie şi paramilitare;

· Desfăşurarea în Kosovo a unor prezenţe internaţionale eficiente, civile şi de securitate, sprijinite şi adoptate de Naţiunile Unite, capabile să garanteze atingerea obiectivelor comune;

· Instalarea unei administraţii interimare în Kosovo, care trebuie să fie decisă de Consiliul de Securitate al Naţiunilor Unite, în vederea asigurării condiţiilor pentru o viaţă paşnică şi normală pentru toţi locuitorii din Kosovo;

· Reîntoarcerea liberă şi în condiţii de securitate a tuturor refugiaţilor şi persoanelor dislocate şi acces neîngrădit în Kosovo al organizaţiilor de ajutor umanitar;

· Un proces politic pentru fixarea unui cadru de acord politic interimar, care să prevadă o autonomie substanţială pentru Kosovo, ţinând cont pe deplin de acordurile de la Rambouillet şi de principiile de suveranitate şi de integritate teritorială a RF Iugoslavia şi a altor ţări din regiune şi demilitarizarea UCK;

· O preocupare largă pentru dezvoltarea economică şi pentru stabilizarea acestei regiuni aflate în criză".

Documentul adoptat la finalul celei de-a 104-a Sesiuni a Comitetului de Miniştri al Consiliului Europei (Budapesta, 7 mai 1999)

1. Cea de-a 104-a Sesiune a Comintetului de Miniştri a avut un caracter excepţional, din mai multe motive. Cu două zile în urmă, în prezenţa Majestăţii sale Regina Elisabeta a II-a a Marii Britanii, am marcat oficial cea de-a 50-a aniversare a organizaţiei noastre, în oraşul în care a fost semnat Statutul Consiliului Europei, la 5 mai 1949.

În prezent, Ungaria, - care, în urmă cu 10 ani, a făcut prima breşă în “cortina de fier” care diviza pe atunci continentul nostru – este mândră de faptul că este gazda ceremoniilor prilejuite de încheierea celei de-a 50-a aniversări, în cursul cărora s-a pus accentul pe ultimii 10 ani care au bulversat Europa şi au permis adunarea tuturor europenilor sub un singur acoperiş, cel al Consiliului Europei.

2. În primii săi 40 de ani de existenţă, Consiliul Europei a reuşit să pună în aplicare un instrument unic în care guvernele şi parlamentele, dar şi puterile locale şi regionale şi reprezentanţii societăţii civile din Europa îşi unesc eforturile pentru a “salvgarda şi promova idealurile şi principiile care sunt patrimoniul lor comun”, pentru a găsi răspunsuri comune la problemele care se ridică în faţa societăţilor europene şi pentru a lega verigile unei “uniuni mai strânse” prin cooperare în domenii variate. De asemenea, prin politica sa de deschidere promovată faţă de ţările din Europa centrală şi de Est si prin lupta acestora pentru a se elibera de sub totalitarism a fost pregătit terenul pentru ca aceste două părţi ale continentului să se regăsească.

3. Sfârşitul divizării Europei a conferit adevărata dimensiune procesului de construcţie europeană, iar Consiliul Europei i-a oferit vocaţia originală, aceea de a instaura libertatea şi dreptatea la scara Marii Europe. În acest spirit, Comitetul de Miniştri a salutat modul în care Organizaţia s-a adaptat la această “nouă situaţie europeană”.

De la aderarea Ungariei, în noiembrie 1990, practic Consiliul Europei a primit progresiv cvasitotalitatea ţărilor Europei centrale şi de Est, în conformitate cu mandatul politic dat Organizaţiei de către Prima Reuniune la Nivel Înalt a Şefilor de Stat şi de Guvern (Viena, 8-9 octombrie 1993). În urmă cu câteva zile, Georgia a devenit cel de-al 41-lea stat membru, iar prezenţa la Budapesta a miniştrilor afacerilor externe ai Armeniei, Azerbaidjanului şi Bosniei-Herţegovienei, ca şi a ministrului de stat din Monaco implică aderări ulterioare la Organizaţie.

Cooperarea europeană în domeniul în domeniul cultural a jucat un rol esenţial în această politică de lărgire: veritabilă “anticameră” a Consiliului Europei, Covenţia Culturală – la care participă cele 46 de state europene prezente – este creuzetul identităţii culturale a continentului nostru, îmbogăţit prin diversitatea lui.

Lărgirea Consiliului Europei i-a întărit rolul politic, conferindu-i noi responsabilităţi de importanţă majoră. În cursul ultimului deceniu, Organizaţia şi-a amplificat în special contribuţia ei la securitatea democratică a continentului prin asistenţa pentru reforme şi prin supravegherea respectării angajamentelor asumate de către statele membre. Ea a jucat, de asemenea, un rol de pionierat adoptând instrumente juridice în domenii de preocupare noi, precum protecţia minorităţilor naţionale, bioetica, lupta împotriva corupţiei şi crimei organizate şi consolidând instrumentele existente în domenii cum sunt democraţia locală, cooperarea transfrontalieră şi coeziunea socială;

Paralel, au fost create instanţe noi pentru supravegherea exercitării efective a drepturilor fundamentale recunoscute de acum înainte pentru cei aproape 800 de milioane de europeni, sub controlul Curţii europene a Drepturilor omului, pentru antrenarea cetăţenilor în procesul de cooperare europeană, prin intermediul Congresului Puterilor Locale şi Regionale, şi pentru coordonarea politicilor naţionale şi intoleranţei, prin intermediul Comisiei europene împotriva rasismului şi intoleranţei.

De asemenea, s-a dat un nou impuls stimulării cooperării între Consiliul Europei şi principalii săi parteneri în noua arhitectură europeană, îndeosebi Uniunea Europeană (împreună cu care au fost elaborate şi puse în aplicare programe comune de asistenţă pentru reformele democratice) şi OSCE.

4. În acest context, Comitetul Miniştrilor a adus un omagiu devotamentului zecilor de mii de parlamentari, reprezentanţi guvernamentali, experţi, reprezentanţi ai puterilor locale şi regionale, ca şi unor organizaţii neguvernamentale, membri ai Curţii Europene a Drepturilor Omului şi ai Comisiei Europene a Drepturilor Omului, precum şi personalului Consiliului Europei, care au participat la opera comună pe parcursul acestor 50 de ani.

5. Miniştrii au subliniat, de asemenea, importanţa activităţii normative desfăşurată de Consiliul Europei care a condus la adoptarea a 173 de convenţii şi a peste 1000 de recomandări pentru guverne. Ei şi-au confirmat angajamentul permanent faţă de spaţiul juridic comun creat astfel între statele membre ale Organizaţiei, procedând la 44 de semnături şi la 13 ratificări de convenţii. În acest context, ei şi-au manifestat satisfacţia în legătură cu intrarea în vigoare, la 1 mai 1999, a Acordului parţial lărgit asupra Grupului de State contra corupţiei (GRECO) precum şi cu cea a Cartei sociale revizuite, care va intra în vigoare la 1 iulie 1999.

6. şinând cont de această realizare fundamentală, Comitetul Miniştrilor a decis, cu prilejul celei de-a 50-a aniversări, să desăvârşească aceste realizări prin:

· Crearea postului de Comisar pentru Drepturile Omului al Consiliului Europei, care urmează să fie pus la punct în cele mai mici amănunte, cel mai târziu la 1 ianuarie 2000;

· Adoptarea unei Declaraţii şi a unui Program privind educaţia cetăţenească în spirit democratic, având la bază drepturile şi obligaţiile cetăţenilor;

· Adoptarea unei Declaraţii pentru o politică europeană a noilor tehnologii din domeniul informaţiei;

şi şi-a exprimat hotărârea de a continua procesul de reînnoire a Consiliului Europei, îndeosebi prin adoptarea unei reforme a structurilor Organizaţiei, în lumina raportului prezentat de delegaţii la prezenta sesiune.

1. Pe această bază, Comitetul de Miniştri şi-a proclamat angajamentul de a construi Marea Europă fără clivaje, adoptând “Declaraţia de la Budapesta pentru o mare Europă fără clivaje”. Pentru a conferi acestei acţiuni legitimitatea democratică fără de care Europa nu ar putea fi edificată, Comitetul de Miniştri îşi va intensifica dialogul cu Adunarea Parlamentară, care va fi partenerul privilegiat al punerii în aplicare a Declaraţiei, precum şi cu Congresul Puterilor locale şi regionale, care îndeplineşte o funcţie esenţială în domeniul său de competenţă. De asemenea, s-a reafirmat importanţa cooperării Consiliului Europei cu cei doi parteneri principali ai săi, Uniunea Europeană şi OSCE.

2. În acest context, miniştrii au procedat la un schimb de vederi aprofundat în legătură cu criza din Kosovo şi cu situaţia din Republica Federală Iugoslavia (RF Iugoslavia – Serbia şi Muntenegru). În această privinţă au fost exprimate puncte de vedere foarte ferme. Miniştrii au apreciat contribuţia Consiliului Europei faţă de programul vizând stabilitatea Europei de Sud-Est şi au luat notă de Declaraţia în legătură cu criza din Kosovo făcută de Preşedinţie.

3. Conştient de faptul că, construcţia europeană nu s-ar putea limita nici la statele membre ale Consiliului Europei, nici la statele membre ale Consiliului Europei, nici la frontierele geografice ale continentului, Comitetul Miniştrilor şi-a exprimat satisfacţia în legătură cu prezenţa unor reprezentanţi ai ONU, precum şi a patru ţări cu statut de observator, Sfântul Scaun, Statele Unite ale Americii, Canada şi Japonia. În acest context, a primit favorabil perspectiva ca şi Mexicul să beneficieze de statutul de observator într-un viitor apropiat. 

4. Cea de-a 105-a sesiune a Comitetului de Miniştri a fost stabilită la 9 noiembrie 1999, ziua celei de-a 10-a Aniversări a căderii Zidului Berlinului.

 

Declaraţie în legătură cu criza din Kosovo (făcută de preşedintele Comitetului de Miniştri al Consiliului Europei)

Când a fost înfiinţat, în urmă cu 50 de ani, Consiliul Europei a fost însărcinat în primul rând cu consolidarea păcii acţionând în favoarea promovării democraţiei pluraliste, a drepturilor omului şi a supremaţiei dreptului. În prezent, ansamblul drepturilor omului şi libertăţilor fundamentale ale omului sunt încălcate masiv în conflictul legat de Kosovo.

Luând cuvântul în cadrul celei de-a 104-a reuniuni ministeriale organizată la Budapesta cu prilejul celei de-a 50-a aniversări a organizaţiei, preşedintele în exerciţiu al Comitetului de Miniştri al Consiliului Europei a exprimat profunda preocupare a Comitetului în legătură cu evoluţia tragică, ce a provocat suferinţe intolerabile pentru sute de mii de victime civile.

Preşedintele Comitetului de miniştri condamnă cu fermitate responsabilii pentru deportările masive şi încălcările drepturilor omului şi ale dreptului umanitar faţă de populaţia civilă. Aceşti factori trebuie să fie aduşi în faţa justiţiei. În această privinţă, preşedintele îşi reafirmă sprijinul faţă de activitatea Tribunalului Penal Internaţional de la Haga pentru fosta Iugoslavie, înfiinţat în conformitate cu dreptul internaţional şi cu rezoluţiile pertinente ale Consiliului de Securitate al ONU.

Preşedintele Comitetului de Miniştri îşi exprimă satisfacţia în legătură cu ajutorul umanitar de mare anvergură oferit de guvernele, organizaţiile internaţionale şi organizaţiile neguvernamentale tuturor victimelor civile ale conflictului. El invită guvernele şi instituţiile internaţionale competente să continue şi să-şi intensifice asistenţa faţă de refugiaţi şi să le ofere o găzduire temporară.

Preşedintele sprijină eforturile Secretarului General al Organizaţiei Naţiunilor Unite în ce priveşte căutarea unei reglementări paşnice la criza din Kosovo care să respecte pe deplin drepturile omului, supremaţia dreptului şi principiile fundamentale ale dreptului internaţional. În plus, el îşi exprimă satisfacţia în legătură cu concluziile reuniunii miniştrilor afacerilor externe ai G-8, din 6 mai 1999, şi cu principiile generale adoptate în legătură cu reglemetarea politică a crizei din Kosovo.

Preşedintele reafirmă disponibilitatea Consiliului Europei de a contribui, în domeniile sale de competenţă, la punerea în aplicare a reglementării politice şi de a acţiona în favoarea reconstrucţiei politice şi instituţionale a regiunii.

Consiliul Europei îşi va mobiliza toate energiile şi resursele sale pentru a contribui la restaurarea stabilităţii democratice şi securităţii în Sud-Estul Europei. Consiliul Europei îşi exprimă speranţa că va veni ziua când ţările din regiune în ansamblu vor respecta principiile democraţiei pluraliste, drepturile omului (îndeosebi drepturile minorităţilor) şi supremaţia dreptului şi când ele vor îndeplini condiţiile pe care le impune calitatea de membre ale Organizaţiei.

 

 

Textul integral al declaraţiei comune referitoare la conflictul din Iugoslavia, semnată la Palatul Patriarhiei de către Papa Ioan Paul al II-lea şi Patriarhul Teoctist

Reuniţi în fraternitate şi caritate, care-şi trag seva din învierea lui Isus Christos, "Cale, Adevăr şi Viaţă" (cf. Ioan, 14,6) pentru întreaga umanitate, gândurile noastre afectuoase se alătură fraţilor şi surorilor noastre din Republica Federală Iugoslavia, copleşiţi de prea multe încercări şi suferinţe.

Părinţi şi slujitori ai comunităţilor noastre, uniţi cu toţi cei care au ca misiune să-l vestească lumii de de astăzi pe Cel care ne-a chemat "să trăim în pace" (1 Corinteni, 7,15), uniţi în mod special cu Pastorii Bisericilor noastre din Balcani, dorim: 

· să ne exprimăm solidaritatea umană şi spirituală faţă de toţi cei care, goniţi din casele lor, de pe pământurile lor, şi separaţi de cei dragi, cunosc trista realitate a exodului, cât şi faţă de victimele bombardamentelor ucigaşe şi faţă de populaţia împiedicată să trăiască în seninătate şi pace;

· facem apel, în numele Domnului, către toţi cei care, într-un fel sau altul, sunt responsabili de tragedia actuală, să aibă curajul să reia dialogul să găsească condiţiile apte să instaureze o pace dreaptă şi durabilă, care să permită revenirea la căminele lor a persoanelor refugiate, să curme suferinţa tuturor celor care trăiesc în Republica Federală Iugoslavia, sârbi, albanezi şi persoane de altă naţionalitate, şi să pună bazele unei convieţuiri noi între toate popoarele Federaţiei;

· să încurajăm comunitatea internaţională şi instituţiile sale să pună în aplicare toate posibilităţile de drept pentru a ajuta părţile aflate în conflict să-şi rezolve diferendele conform convenţiilor în vigoare, în special cele care se referă la respectarea drepturilor fundamentale ale omului şi la colaborarea între statele suverane;

· să susţinem toate organizaţiile umanitare, în special cele creştine, care se dedică în acest moment uşurării suferinţelor populaţiei, cerând cu stăruinţă să nu se pună nici un fel de obstacol în calea acţiunii lor, prin care încearcă să-i sprijine pe toţi cei aflaţi în suferinţă, indiferent de naţionalitate, limbă sau religie;

· apelăm, în încheiere la creştinii de toate confesiunile să se angajeze concret şi să se unească într-o rugăciune unanimă şi neîncetată pentru pace şi înţelegere între popoare, încredinţând rugăciunile Sfintei Fecioare, pentru ca ea să se roage Fiului ei, " El, care este pacea noastră" (Ep.2,14).

· În numele lui Dumnezeu, Părintele tuturor oamenilor, cerem insistent părţilor angajate în conflict să depună armele definitiv şi îndemnăm ca părţile prezente să facă tot ce le stă în putinţă pentru a stabili o nouă artă de a trăi în Balcani, marcată de respectul tuturor pentru fraternitate şi convieţuire, să fie posibilă pe acest pământ mult iubit. Acest lucru ar fi în ochii lumii un semn puternic, care va arăta că, împreună cu întreaga Europă, teritoriul Republicii Federale Iugoslavia poate deveni un loc al păcii, al libertăţii şi al concordiei pentru toţi locuitorii săi".

Bucureşti, 8 mai 1999

Ioan Paul al II-lea,

Teoctist 

 

Cea de-a zecea sesiune a Comitetului de Miniştri al Consiliului Europei 

Conflictul din provincia sârbă Kosovo şi speranţa unei soluţionări politice a acestuia au fost temele dominante abordate vineri, 7 mai, în cadrul celei de-a zecea sesiuni a Comitetului de Miniştri, desfăşurată la Budapesta, în prezenţa diplomaţiilor celor 41 de state membre ale Consiliului Europei sau a reprezentanţilor acestora.

Comitetul de Miniştri al Consiliului Europei a dat publicităţii “Programul pentru stabilitatea Europei de Sud-Est”, precum şi o Declaraţie privind criza din Kosovo.

Participanţii şi-au exprimat sprijinul pentru eforturile depuse de secretarul general al ONU, Kofi Annan, în vederea soluţionării crizei din Kosovo şi au salutat comunicatul adoptat de G8/SUA, Germania, Franţa, Marea Britanie, Italia, Canada, Japonia şi Rusia privind desfăşurarea în Kosovo a unor prezenţe internaţionale eficiente, civile şi de securitate”, sub egida ONU.

Programul menţionat prevede respectarea drepturilor omului, pregătirea revenirii refugiaţilor în Kosovo şi acordarea de asistenţă victimelor conflictului din regiune. Un al doilea punct priveşte contribuţia Consiliului Europei la restabilirea şi fixarea cadrului instituţional şi democratic.

Totodată, Comitetul de Miniştri a decis crearea postului de comisar european pentru drepturile omului, care va avea un rol preventiv şi nejudiciar şi care ar urma să-şi intre în atribuţii în anul 2000.

Miniştrii afacerilor externe sau reprezentanţi ai acestora din ţările membre ale Consiliului Europei au semnat sau ratificat la Budapesta peste treizeci de convenţii şi tratate europene, cu ocazia sesiunii Comisiei ministeriale. 

România a depus instrumentul de ratificare a Cartei social europene. Acesta este, alături de Convenţia Europeană a Drepturilor Omului şi Convenţia cadru privind protecţia minorităţilor naţionale, cel de-al treilea instrument juridic de mare importanţă pe care ţara noastră îl ratifică de când a devenit membră a Consiliului Europei.

La rândul său, Franţa a semnat “Carta europeană a limbilor regionale sau a minoritare”, însoţind acest moment de o declaraţie dată în perspectiva ratificării de către parlamentul francez a Cartei. Obiectivul principal al Cartei - aşa cum rezultă din iniţiativa Conferinţei permanente a puterilor locale şi regionale din Europa - este de a proteja şi conserva limbile regionale sau minoritare ca pe un aspect esenţial al patrimoniului cultural european. Carta se doreşte a fi un pas concret în ce priveşte politica Consiliului Europei privind interculturalismul în Europa. 

Potrivit Cartei europene, limbile regionale sau minoritare au un caracter neoficial şi sunt idiomuri utilizate într-un stat de un grup de persoane numeric inferior restului populaţiei acelui stat. Carta exclude dialectele limbilor oficiale şi limbile folosite de emigranţi, acordând un tratament special "limbilor lipsite de teritoriu" care nu pot fi alăturate unei arii geografice, deosebită de un stat anume. Poziţia tradiţională franceză, în privinţa minorităţilor este reflectată şi în acest document care va uşura pentru francezi aplicarea Cartei. 

Primul punct al declaraţiei spune foarte ferm, referitor la Cartă: “În măsura în care ea nu vizează recunoaşterea şi protecţia minorităţilor, ci promovarea patrimoniului lingvistic european şi în măsura în care folosirea termenului de “grupuri” de vorbitori nu conferă drepturi colective pentru vorbitorii de limbi regionale sau minoritare, guvernul republicii interpretează Carta într-un sens compatibil cu preambulul Constituţiei, care asigură egalitatea tuturor cetăţenilor în faţa legii şi recunoaşte doar poporul francez, compus din toţi cetăţenii, fără distincţie de origine, rasă sau religie". 

Francezii interpretează mai departe articolele din Cartă, a căror aplicare a dat naştere la discuţii aprinse în alte ţări. Astfel, ei reiterează încă o dată, că în administraţia publică şi în serviciile publice persoanele de drept public şi privat sunt obligate să folosească doar limba franceză. La fel şi în justiţie, declaraţia spunând că, deşi unele texte juridice pot fi traduse şi aduse la cunoştinţă în limbile minoritare sau regionale, acest lucru nu presupune folosirea altei limbi, decât cea oficială. Există şi o altă interpretare a dispoziţiilor referitoare la învăţământul minoritar. Astfel, învăţarea sau studierea limbilor minoritare sau regionale are caracter facultativ, la fel ca şi studierea istoriei şi a culturii şi nu poate duce la sustragerea elevilor de la cerinţele învăţământului public. 

Declaraţia comună semnată de participanţii la reuniunea la nivel înalt a ţărilor din Europa Centrală

Vineri, 15 mai a.c., la Lvov, în cadrul lucrărilor celei de-a VI-a reuniuni la nivel înalt a ţărilor din Europa centrala, participanţii au semnat următoarea Declaraţie comună:

“Noi preşedinţii ţărilor din Europa centrală, condamnăm cu fermitate teroarea sistematică din Kosovo, actele de cruzime împotriva copiilor, violurile, tâlhăriile şi expulzările, care sunt folosite ca mijloace în scopul purificării etnice.

De asemnea, ne exprimăm compasiunea pentru victimele şi suferinţele civililor nevinovaţi din întreaga Republică Federală Iugoslavia.

Salutăm toate contribuţiile internaţionale menite să pună capăt rapid acestei crize grave. Cerem guvernului de la Belgrad să pună în aplicare toate cerinţele comunităţii internaţionale – precondiţie pentru o soluţionare paşnică, solicitate, în special, de către miniştrii de externe ai ţărilor din G-8, în comunicatul din 6 mai 1999.

Acordăm o importanţă deosebită Consiliului de Securitate al Naţiunilor Unite în rezolvarea crizei din Kosovo în cooperare cu alte organizaţii internaţionale pertinente.

şările care se învecinează cu zona de conflict sunt expuse la poveri severe din cauza evenimentelor recente. Recunoaştem contribuţia acestor ţări în privinţa uşurării suferinţei umane. O activitate extraordinară a fost depusă de către agenţiile internaţionale de ajutoare, în special de către Înaltul Comisar ONU pentru Refugiaţi şi Comitetul Internaţional al Crucii Roşii. 

Nu trebuie să ne limită la a face faţă aspectelor pe termen scurt ale crizei. O pace durabilă în Europa de Sud-Est va fi posibilă numai dacă vor fi oferite acestei regiuni, în viitor, democraţie, prosperitate, şi securitate. O reuniune la nivel înalt privind Europa de sud-est trebuie să elaboreze un Pact de stabilitate, incluzând o strategie cuprinzătoare pentru stabilizarea întregii regiuni prin reconstrucţie economică, promovarea democraţiei şi integrarea în structurile europene şi euro-atlantice.

